На основу чл. 3. и чл. 9. Закона о потврђивању Конвенције о правима особа са инвалидитетом (Сл.гласник РС – Међународни уговори бр.42/2009), чл.2. чл.3 и чл. 4. Закона о комуналним делатностима (Сл.гласник РС бр.88/2011), Препоруке Министарства рада и социјалне заштите – сектор за заштиту особа са инвалидитетом бр.344-01-2/2011-15 од 05.12.2011.г., и чл. 61.Статута општине Житиште (Сл. лист општине Житиште бр.16/08 и 20/13) Општинско веће општине Житиште, на седници одржаној дана 20.05.2015.године доноси

**ПРАВИЛНИК**

**О УТВРЂИВАЊУ УСЛОВА ЗА ОБЕЗБЕЂИВАЊЕ КОРИШЋЕЊА ПАРКИНГ ПРОСТОРА НАМЕЊЕНОГ ОСОБAMA СА ИНВАЛИДИТЕТОМ И**

**КОРИШЋЕЊЕ ПРАВА НА ПОВЛАШЋЕНУ КАРТУ ЗА ПАРКИРАЊЕ - ИПК НАЛЕПНИЦУ**

**Члан 1.**

Овим правилником одређују се категорије особа са инвалидитетом (војни инвалиди – ратни и мирнодопски, и цивилни инвалиди рата) и других особа које могу остварити право на коришћење посебно обележених паркинг места на јавним паркиралиштима и уређују услови и поступак остваривање овог права.

Овим Правилником утврђују се услови за добијање ИПК налепнице-знака за означавање возила инвалидног лица, ради коришћења паркинг места за особе са инвалидитетом.

**Члан 2.**

ИПК налепницу-знак за означавање возила инвалидног лица, ради коришћења посебно обележених паркинг места на јавним паркиралиштима, могу добити следеће категорије особа са инвалидитетом:

1. Војни инвалиди који су по основу признатог својства војног инвалида I групе са 100% војног инвалидитета – трајно, остварили право на путничко моторно возило, односно право на исплату новчаног износа у висини тржишне цене путничког моторног возила које се склапа у Републици Србији у основној верзији израде са најмањом радном запремином, по одредбама Закона о основним правима бораца, војних инвалида и породица палих бораца („Сл.лист СРЈ”, број 24/98, 29/98 и 25/00 – СУС, „Службени гласник РС”, број 101/05 и 111/09 – др. закон), а у вези са Правилником о оштећењима организма по основу којих војни инвалид има право на путничко моторно возило и врсти моторног возила („Службени лист СРЈ”, број 37/98) и у складу са Закључком Владе 05 број: 401 – 1181/2011 од 24. фебруара 2011. године.

Доказ: Коначно решење о признатом праву на путничко моторно возило , односно коначно решење о признатом праву на исплату новчаног износа у висини тржишне цене путничког моторног возила које се склапа у Републици Србијиу основној верзији израде са најмањом радном запремином.

2. Цивилни инвалиди рата I групе са 100 % инвалидитета – трајно, којима је својство инвалида признато коначним решењем надлежног органа по одредбама Закона о правима цивилних инвалида рата („Службени гласник РС”, број52/96) и то по основу једног од оштећења организма из тачке 115 б, 116 б, 120 в, 121б, 102, 124, 200г, 206, 208 г, 209 г.или 157 Листе процената војног инвалидитета („Службени лист СРЈ”, број 37/98).

Доказ: Коначно решење о признатом својству цивилног инвалида рата I групе са 100 % инвалидитета – трајно, применом једне од набројаних тачака Листе процената војног инвалидитета под тачком 2. овог члана Правилника.

3. Војни инвалиди и цивилни инвалиди рата од I до IV групе који су коначним решењем надлежног органа по основу признатог инвалидитета I (100%), II (100%), III (90%), или IV групе (80%) остварили право на ортопедски додатак, по основу оштећења доњих екстремитета, применом одредаба Закона о основним правима бораца, војних инвалида и породица палих бораца, односно Закона о о правима цивилних инвалида рата, а у вези са Правилником о оштећењима организма по основу којих војни инвалид има право на ортопедски додатак и разврставању тих оштећења у степене („Службени лист СРЈ”, број 37/98).

Доказ: Коначно решење о признатом праву на ортопедски додатак.

4. Војни инвалиди и цивилни инвалиди рата, којима је својство инвалида признато коначним решењем надлежног органа, по основу губитка вида на оба ока - 100% , односно смањења обостраног вида - 90%, применом одредаба Закона о основним правима бораца, војних инвалида и породица палих бораца, односно Закона о о правима цивилних инвалида рата, а у вези са Листом процената војног инвалидитета.

Доказ: Коначно решење о признатом својству инвалида по основу обостраног губитка/смањења вида.

**Члан 3.**

Право на добијање ИПК налепнице-знака за означавање возила инвалидног лица, ради коришћења паркинг места за особе са инвалидитетом, осим особа из члана 2. овог правилника, могу да остваре и друге особе по основу:

– трајног оштећења доњих екстремитета најмање 80%,

– обољења бубрега које захтева трајну хемодијализу,

– губитка вида на оба ока – 100%, односно смањења обостраног вида – 90%,

– вишеструких сметњи у развоју и аутизма.

Доказ: Решење комисије органа вештачења републичког Фонда за пензијско и инвалидско осигурање о степену телесног функционалног оштећења доњих екстремитета, од смањењу вида на оба ока, односно са дијагнозом обољења бубрега које захтева трајну хемодијализу или о вишеструким сметњама у развоју и о аутизму, а за децу – одговарајућа медицинска документација или мишљење Интерресорне комисије за процену потреба за пружањем додатне образовне, здравствене или социјалне подршке детету и ученику.

**Члан 4.**

Лице које жели да оствари право за добијање ИПК налепнице-знака за означавање возила инвалидног лица мора поднети Комисији за утврђивање испуњености услова за коришћење паркинг места за особе са инвалидитетом општине Житиште, захтев за издавање ИПК налепнице-знака за означавање возила инвалидног лица, ради коришћења паркинг места за особе са инвалидитетом, у складу са овим Правилником.

Уз захтев из става 1. ове тачке неопходно је приложити фотокопије следећих доказа, под условом да имају пребивалиште на територији општине Житиште (доказ: лична карта, односно пријава пребивалишта за малолетно дете) и ако доставе

- потврда о телесном оштећењу и другу медицинску документацију,

- саобраћајну дозволу која се води на особу са инвалидитетом или уговор о лизингу,

- возачку дозволу, уколико је лице са инвалидитетом возач.

Уколико је власник возила родитељ,старатељ или хранитељ лица које остварује право потребно је доставити фотокопије следећих доказа:

-потврда о телесном оштећењу и другу медицинску документацију,

- саобраћајна дозвола или уговор о лизингу,

- личне карте родитеља, старатеља или хранитеља и решење Центра за социјални рад о стављању под старатељство односно решење о хранитељству,

-извод из матичне књиге рођених власника возила као доказ о степену сродства за лице које остварује право.

Уколико је власник возила брачни друг лица које остварује право потребно поред горе наведеног поднети и фокопије следећих доказа:

-извод из матичне књиге венчаних, а за ванбрачног партнера - изјава 2 сведока оверена у суду или у општини.

Лице које оствари право на добијање налепнице - знака за означавање возила дужно је да достави једну фотографију формата 30x35 цм, фотокопију личне карте и саобраћајне дозволе

**Члан 5.**

О праву на добијање ИПК налепнице-знака за означавање возила инвалидног лица, ради коришћења паркинг места за особе са инвалидитетом, одлучује Комисија за утврђивање испуњености услова за коришћење паркинг места за особе са инвалидитетом, после спроведеног поступка јавног позива у складу са овим Правилником.

Комисијa за утврђивање испуњености услова за коришћење паркинг места за особе са инвалидитетом има 3. члана, a именује је Председник општине решењем.

Поступак јавног позив за добијање ИПК налепнице-знака за означавање возила инвалидног лица, ради коришћења паркинг места за особе са инвалидитетом спроводи се сваке године од 01. до 31.јануара.

Захтеви за коришћење паркинг карата особа са инвалидитетом могу се подносити по објављивању јавног позива за сваку календарску годину .

**Члан 6.**

Право на коришћење посебно обележених паркинг места на јавним паркиралиштима, остварује се по захтеву странке који се предаје непосредно Комисији за утврђивање испуњености услова за коришћење паркинг места за особе са инвалидитетом, са потребним доказима у оригиналу на увид а фотокопије се задржавају или шаље поштом са овереним фотокопијама доказа.

О праву се одлучује најкасније у року од петнаест дана од предаје захтева или од дана пријема захтева који се шаље поштом.

**Члан 7.**

Комисија за утврђивање испуњености услова за коришћење паркинг места за особе са инвалидитетом води евиденцију о донетим одлукама.

Уколико нису испуњени услови за остваривање права на коришћење паркинг места за инвалиде Комисија обавештава о томе подносица захтева писаним путем.

Против одлуке Комисије може се изјавити жалба Општинском већу, у року од 15 дана од дана достављања одлуке.

**Члан 8.**

На основу одлуке Комисије за утврђивање испуњености услова за коришћење паркинг места за особе са инвалидитетом,Одељење за друштвене делатности Општинске управе општине Житиште доноси решење о признавању права и спроводи поступак код Удружење паркиралишта Србије ради издавања стандаризованих паркинг карту у форми налепнице, за текућу календарску годину.

**Члан 9.**

Овај Правилник објавити у Службеном листу општине Житиште и на званичној интернет страници општине Житиште. Правилник ступа на снагу наредног дана од дана објављивања у Службеном листу општине Житиште.

РЕПУБЛИКА СРБИЈА

АП ВОЈВОДИНА

ОПШТИНА ЖИТИШТЕ

ОПШТИНСКО ВЕЋЕ ОПШТИНЕ ЖИТИШТЕ

Број : IV-06-45/2015-11

Дана, 20.05.2015.

ЖИТИШТЕ Председник Општинског већа општине Житиште

Митар Вучуревић с.р.

**Образложење**

Министрствао рада и социјалне политике, Сектор за заштиту особа са инвалидитето упутио је Препоруку број:344-01-2/2011-15 , од 05.12.2011. године,

Република Србија је у мају 2009. године ратификовала Конвенцију УН о правима особа са инвалидитетом и Опциони протокол чиме је овај међународни документ постао саставни део унутрашњег права наше земље и појачао већ обезбеђену заштиту особа са инвалидитетом, која постоји кроз примену Закона о спречавању дискриминације особа са инвалидитетом, усвојеног 2006. године.

Једно од општих начела Конвенције о правима особа са инвалидитетом је њихово пуно и ефективно учешће, укљученост у све сфере друштвеног живота и приступачност. Један од елемената приступачности чине паркинг места. Посебан значај у осигурању услова независног кретања особа са инвалидитетом има обезбеђивање коришћења паркинг простора намењеног за особе са инвалидитетом, као и коришћење права на повлашћену карту за паркирање односно ИПК налепницу.

Министарство рада и социјалне политике , Сектор за заштиту особа са инвалидитетом је реализовало низ активности у циљу унапређења положаја особа са инвалидитетом, оснаживање особа са инвалидитетом и њихово прихватање као равноправних грађана којима је омогућено неометано и пуно укључивање у свакодневне активности и живот заједнице.

Једна од приоритетних активности је увођење јединствене паркинг налепнице у складу са стандардима ЕУ (98/376/ЕС).

Препорука (98/376/ЕС) осим реципрочног признавања паркинг карте уводи и заједнички стандардизован формат карте. Одређена је ширина, висина, боја и садржај са циљем да буде више препознатљива.

Наш заједнички циљ је првенствено унапређење квалитета живота наших грађана и омогућавање да особе са инвалидитетом имају право на једнаке повластице при паркирању на територији Републике Србије.

С обзиром да је пожељно да модел Паркинг картице буде јединствен на територији Републике Србије како бисмо обезбедили што бољу мобилност особа са инвалидитетом, било би неопходно да контактирате Удружење паркиралишта Србије како би Вам доставили потребан број стандардизованих паркинг карти.

Увођењем јединственог модела паркинг карте утицали би на укључивање особа са инвалидитетом у социо-економски живот Србије и допринели бржој интеграцији у ЕУ.